Kan man dyrke tomater fra frø?
Ja. Du skal skære tomaterne ud og fjerne alle frøene. Dem skal du lægge i et glas sammen med den gele, der omgiver dem. Derefter kommer du lidt vand i glasset og lader det stå i to til fire dage. Der kan godt danne sig mug på glasset, men det gør ikke noget.
Derefter renser du frøene i en sigte under rindende vand; du skal have alt snasket af. Til sidst skal frøene ligge og tørre på en avis i et par dage. Når de er helt tørre, kan du komme dem i flere plastikposer, som du gemmer på et køligt og mørkt sted, indtil du skal bruge dem til næste forår. Dine tomatfrø kan holde sig i seks år, så det gør ikke noget, hvis du ikke får brugt dem til næste år.